b"\n_START_ARTICLE_\nRata talpera\n_START_SECTION_\nDescripci\xc3\xb3\n_START_PARAGRAPH_\n\xc3\x89s un arvicol\xc3\xad de cos allargat, potes curtes i orelles petites que sobresurten molt poc entre el pelatge. La cua no arriba a la meitat de la llargada del cap i el cos junts: \xc3\xa9s recoberta de p\xc3\xa8ls curts i fins esclarissats._NEWLINE_El dors \xc3\xa9s de color marr\xc3\xb3 groguenc m\xc3\xa9s o menys fosc amb alguns p\xc3\xa8ls negres. Els flancs s\xc3\xb3n m\xc3\xa9s groguencs i el ventre \xc3\xa9s de tons grocs cendrosos. La cua sol \xc3\xa9sser for\xc3\xa7a unicolor, poc m\xc3\xa9s clara per la part inferior que per la superior._NEWLINE_Dimensions corporals: cap + cos (15 - 18,2\xc2\xa0cm) i cua (6,3 - 8,6\xc2\xa0cm)._NEWLINE_Pes: 100 -180\xc2\xa0g.\n_START_SECTION_\nH\xc3\xa0bitat\n_START_PARAGRAPH_\nPrats de muntanya humits i de s\xc3\xb2ls profunds aptes per a excavar. Tot i que alguna vegada se la pot veure en conreus i en altres ambients, no penetra mai als boscos tancats.\n_START_SECTION_\nCostums\n_START_PARAGRAPH_\nLa major part del temps el passa dins les seves galeries subterr\xc3\xa0nies, de manera que \xc3\xa9s dif\xc3\xadcil veure-la, malgrat que es mant\xc3\xa9 activa tant de dia com de nit.\n_START_SECTION_\nRastre\n_START_PARAGRAPH_\nEn excavar les seves galeries, deixa a la superf\xc3\xadcie munts de terra semblants als del talp, si b\xc3\xa9 disposats de manera arbitr\xc3\xa0ria i no pas alineats com els d'aquest insect\xc3\xadvor. Una altra manera de saber si els pilonets de terra s\xc3\xb3n obra d'un talp o d'una rata talpera \xc3\xa9s observar-ne la galeria: si \xc3\xa9s perpendicular a la superf\xc3\xadcie del s\xc3\xb2l, la talpera \xc3\xa9s de talp, mentre que si \xc3\xa9s inclinada, \xc3\xa9s de rata talpera.\n_START_SECTION_\nEsp\xc3\xa8cies semblants\n_START_PARAGRAPH_\nLa rata d'aigua \xc3\xa9s m\xc3\xa9s robusta, t\xc3\xa9 el pelatge de tons rogencs i la cua m\xc3\xa9s llarga (supera la meitat de la longitud del cap m\xc3\xa9s el cos)."